Назад | Начало Здравна медиа Интервюта Лекарите говорят Д-р Новко Новаков за невропатната болка: Лекувайте причината, а не симптома\nБолката от увредени или възпалени нерви, или така наречената невропатна болка, е проблем, с който много голяма част от хората са се сблъсквали поне веднъж през живота си. Този тип болка може да се прояви на много и различни места по тялото и затова понякога е трудно да я различим от други типове болка (като например болка в ставите и болка от нараняване), което пък затруднява правилното й лечение. Невропатната болка се дължи на увреждане в структурата или функцията на самите нерви. Повече за симптомите и причините предизвикващи такъв тип болка, споделя д-р Новко Новаков – специалист по неврология.\nС какви симптоми се изразява невропатната болка?\nЗа невропатната болка са характерни неприятни усещания като изтръпване, пробождане, парене, случващи се без да има външна причина за това. Пациентите с невропатна болка имат повишена чувствителност към болка – дори при съвсем леко докосване. Често болката продължава изключително дълго време и се разпростира и извън засегнатото място. Тези симптоми се различават от симптомите на другите видове болка, които изпитваме например при порязване, мигрена или ставно заболяване като остеоартрит.\nНевропатната болка лесно може да се превърне в хронично състояние. Освен че може да окаже негативно влияние върху всекидневните дейности, постоянното чувство на дискомфорт може да доведе до емоционално и психическо изтощение. Това може да бъде причина за нарушения в съня, чувство за безпокойство и дори депресия.\nКакво може да доведе до невропатна болка?\nЧовешката нервна система се разделя на централна (ЦНС) и периферна (ПНС). Централната нервна система се състои от главния и гръбначния мозък. Нейно продължение е периферната нервна система, чиято основна функция е да осъществи връзката между всички органи и тъкани на тялото с централната нервна система. Безброй малки и големи нервни влакна от периферията предават информация към центровете на ЦНС, където тя се обработва и възприема. Съответно всякакви нарушения в този процес, се проявяват като невропатна болка.\nДиабетът е типичен пример за заболяване, което може да доведе до невропатна болка. При не добро контролиране на нивата на кръвната захар, се нарушава правилното функциониране на периферните нерви. Високата кръвна захар уврежда малките кръвоносни съдове, чиято задача е да доставят кислород и хранителни вещества на периферните нерви, което развива така наречената диабетна полиневропатия. Това състояние е сериозно усложнение, което засяга около 50% от хората, страдащи от диабет. Прогресията може да се предотврати или забави чрез добър контрол на нивата на кръвната захар и водене на здравословен начин на живот. Пациентите с диабетна полиневропатия усещат симптоми като мравучкане, пронизваща болка, парене и намалена сетивност.\nНевропатна е болката и при ишиас – състояние, при което се притискат или възпаляват нервните коренчета на най-големия периферен нерв в човешкото тяло – седалищния. Причини за ишиас могат да бъдат увреждане на гръбначните прешлени, травма в областта на кръста, притискане на нервни коренчета между два прешлена или дискова херния. Пациентите се оплакват от болка, която се спуска от кръста надолу по крака, провокирана след продължително седене, навеждане или извършване на активна физическа работа.\nСиндромът на карпалния тунел е друг пример за невропатна болка. При него поради чести повтарящи се движения на китката на ръката, се притиска медианният нерв, който преминава през китката на ръката, обвит в така наречения карпален тунел. Среща се много често и при по-млади хора, които работят ежедневно на компютър. Причина за появата му е интензивното използване на компютърна мишка или touch pad. Симптомите включват болка, изтръпване, „иглички“, слабост в ръката и изпускане на предмети.\nДископатията(дисковата херния) е хронично заболяване засягащо гръбначния стълб, което е свързано с изменения на междупрешлените дискове. Наблюдава се излизане навън на дисковото съдържимо(пулпозното ядро). Това води до притискането на нервни коренчета, което от своя страна води до най-разнообразни симптоми в зависимост от нивото на засягане. Дисковите хернии могат да се срещнат на всяко ниво на гръбначния стълб, но най-чести са тези в долната част, свързани със силна болка в кръста. Първоначално болките започват локално, от мястото на засягане, като след това е възможно да се разпространят по продължението на засегнатия нерв.\nНервните сплетения са образувания, формирани от преплитането на няколко нерва. Споменахме ги по-рано като част от периферната нервна система. В организма има шийно, раменно и поясно-кръстцово нервно сплетение. При възпаление на някое от тях се развива плексит. Може да се прояви поради претоварване, травми, простуда и други.\nПродължителното и прекомерно консумиране на алкохол, което в много случаи е придружено с неправилно хранене и дефицит на витамините от B-групата, може да доведе до алкохолна невропатия. При нея най-често се засягат нервите на крайниците, а основните симптоми са неприятно усещане за изтръпване на дланите и ходилата (парастезии), както и намаляване чувствителността за болка и мускулна слабост.\nПри тригеминалната невралгия се наблюдават характерни пристъпи на остра, стрелкаща болка по хода на един или няколко от клоновете на тригеминалния нерв. Какво представлява тригеминалният нерв? Той е отговорен за сетивността на цялото лице. Причини за тригеминална невралгия са притискане от близко разположени съдове или инфекция. Характерни са острата болка, болезнени тикове на лицевата мускулатура, възможни са побледняване или зачервяване на лицето, както и повишено отделяне на пот.\nКогато ни боли, първосигнално посягаме към аналгетици, които обаче облекчават само временно острия физически дискомфорт. Освен облекчаването на симптома, е важно да се обърне внимание на източника на проблема, за да може да се избегне прогресията към хронично състояние. Справянето с невропатната болка изисква комплексен подход. От значение е да се изяснят причините за нея, като първата стъпка е консултацията със специалист, за да се приложи максимално ефективно лечение още в ранен стадий на проявленията.\nСъпътстващ прием на хранителни добавки\nКъм основното лечение често се предписва и съпътстващ прием на хранителни добавки, които да осигурят подходящите за състоянието на пациента хранителни вещества. Има множество изследвания, които доказват благоприятния ефект на съставки като уридин монофосфат, куркумин, ацетил Л-карнитин, магнезий и B-комплекс витамини при проблеми, свързани с периферната нервна система. Това, което прави тези активни съставки изключително подходящи, са техните невропротективни (предпазват нервите от увреда), невротрофични (подобряват „храненето“ на нервите), антиоксидантни, а понякога и аналгетични свойства. Друга тяхна основна функция е и допринасянето за регенерацията на миелиновата обвивка на нервите, което от своя страна подобрява „комуникацията“ между тях и така подобрява цялостното състояние.\nFenaxon е пример за хранителна добавка, специално разработена за подпомагане функциите на периферната система, която включва комплекс от активни съставки, включително по-горе изброените.\nСпазването на здравословен начин на живот също е задължителна препоръка, за да се избегне обостряне и зачестяване на пристъпите на болка. Здравословният начин на живот включва балансирано хранене, ежедневна умерена физическа активност и максимално редуциране на вредните навици. Изключително важен е и контролът на съпътстващите заболявания, като например редовното измерване и контролиране на кръвната захар при диабет.\nНевропатната болка като хронично състояние\nАко не обърнем достатъчно внимание на невропатната болка, тя може да се превърне в хронично състояние. Постоянният дискомфорт пречи на воденето на пълноценен начин на живот и може да доведе до емоционално изтощение, което от своя страна може да се задълбочи и предизвика множество различни здравословни проблеми. Така пациентът попада в един затворен порочен кръг, в който състоянието му не само, че не се подобрява, но може да се влоши още повече. Първата стъпка по пътя за решаването на всеки един неврологичен проблем е посещението при специалист невролог, които да назначи най-правилното за конкретния случай лечение. Това може да включва прием на медикаменти, упражнения, различни видове терапия, както и генерална промяна в навиците и начина на живот.\nКоментари към Д-р Новко Новаков за невропатната болка: Лекувайте причината, а не симптома\nна 17 September 2021 в 18:18\nКоментирайте " Д-р Новко Новаков за невропатната болка: Лекувайте причината, а не симптома"\nпреди 427 дни, 22 часа и 41 мин.\nпреди 438 дни, 7 часа и 34 мин.\nпреди 47 дни, 9 часа и 24 мин.


Green-Eyed Girl: Декември 2011\nСнежни топки за елха :)\nЗа Коледния конкурс на Двете елши и за празнично настроение у дома... Направата им стъпка по стъпка - при Двама с мама :)\nПубликувано от Green-Eyed Girl в четвъртък, декември 15, 2011\nТим Холц, моя любов...\nОнези, които ме познават по- отдавна, знаят слабостта ми към експериментирането с текстури и релефи. Човекът- вдъхновение за мен е Тим Холц. И както всеки ревностен негов фен всеки декември с притаен дъх очаквам неговите вълшебни 12 коледни тага. Един от друг по- оригинални и съвършени. Моят таг за тазседмичното предизвикателство на Двете елши, зададено ни от Гери, е вдъхновено именно от Тим.\nА ето го и промо клипът, който загатва какво ще покаже този декември мистър Холц:\nПубликувано от Green-Eyed Girl в събота, декември 10, 2011\n18 коментара: Връзки към тази публикация\nКоледно с превалявания от подаръци :)\nПопитайте едно малко дете какво е Коледа и то веднага ще ви отговори: "Подаръци" :) Така де... нека си кажем истината в очите - Коледата без подаръци е като танц без музика. В случая размерът няма значение. Водеща е емоцията :) Важен е жестът, вниманието и любовта, с която е поднесен. По- близки или по- далечни за сърцето изненадите по Коледа винаги носят положителен заряд. Ето защо тази седмица при Двете елши ви предизвиквам да вложите цялата си положителна енергия и да направите картичка с малко подаръче в нея. Чаени свещи, шоколад, пакетче чай/ горещ шоколад/ кафе, молив... предизвикайте въображението си! Аз лично събудих романтика в мен и измайсторих картичка с чаени свещи, които да осветяват и стоплят дните (и вечерите) на получателя си. С помощта на ето този урок:\nИ може би тук е мястото да повдигна малко завесата на домашната работилничка, в която в момента усърдно се майсторят коледни венци и играчки за елха за традиционния Коледен базар на Движение на българските майки (от 17-23.12. в Сити Център София).\nТова са малка част от нещата. Скоро ще покажа още. Обещавам :)\nПубликувано от Green-Eyed Girl в четвъртък, декември 01, 2011\nЗа малки и големи сръчковци * Small & grown up crafters only


Камион премаза автомобил на кръстовище в бургаския ж.к. „Меден Рудник”\nКамион премаза автомобил на кръстовище в бургаския ж.к. „Меден Рудник”\nШофьорът на колата и спътниците му се измъкнаха невредими изпод смачканите ламарини\nКлючови думи: катастрофа, меден, рудник, бургас, камион, лек, автомобил\nЛеката кола била смачкана до неузнаваемост, по чудо няма пострадали\nКамион помля лека кола на кръстовище на входа на бургаския ж.к. „Меден Рудник”. Инцидентът е станал рано тази сутрин на бул. „Захари Стоянов”, метри след завоя към комплекса по новопостроеният булевард „Александър Георгиев”.\nОчевидци съобщават, че камионът буквално е минал през леката кола и я смачкал до неузнаваемост. За щастие и по чудо инцидентът се е разминал без пострадали. Хората в размазания автомобил излезли сами от него и били напълно невредими.\nЗаради инцидента тази сутрин движението в участъка бе затруднено.\nКамионът е в лентата си, а лекия автомобил между него и друг лек автомобил. Лекия автомобил е смачкан от задната част на товарния. Как се е озовал там?\nАз съм свидетел и колата не беше смачкана до ,,неузнаваемост,, flagman.... Пак преувеличавате. Колата беше леко смачкана от към шофиорската страна.\nИ защо няма снимки? Аз ся как да повярвам на тази апокалиптична новина?\nSigurno go e karal 6vedskiq jihadis\nДимитър Тадаръков Доган е бил в затвора, няма с какво до го изплашите. Виц на деня - Ти как си пиеш ракията?


Как гръцкият остров Тилос е на път да произвежда почти 100% собствен ток без да замърсява природата - Европейци - за хората, които променят Европа\nДобре дошли на остров Тилос. Седмият по големина от групата на Додеканезите, разположен между островите Кос и Родос.\nМалко над 500 души живеят тук целогодишно, през лятото броят им надминава 3 000. Само допреди няколко години туристическият сезон е бил изпитание заради чести спирания на тока, които пък са причина за повредени и изгорели електрически уреди.\nПочиващите също не били във възторг от ситуацията, която понякога продължавала с часове.\nПрез 2018 г. обаче, местни предприемачи, с помощта на европейската програма „Хоризонт 2020“, решават да променят ситуацията.\nИ само за няколко години Тилос се превръща в първия „зелен“ и самодостатъчен остров – наричат го още хъб за чиста енергия в Средиземно море.\nПечелят и приз от 100 000 евро на Европейската комисия за иновативен остров.\n„За Европейския съюз това беше първият проект, в който има два различни източника на енергия и тя се съхранява на едно и също място.“, разказва съветник на Общината в Тилос.\nКакво всъщност представлява той и защо е толкова иновативен? Средствата са използвани за соларен парк и за поставяне на вятърни турбини. Изградена е и система за съхранение на енергията. Съхранението на енергия е един от най-важните елементи за проекта, тъй като потреблението на острова не е равномерно през годината.\nА и избраните възобновяеми източници на енергия не са постоянни. По този начин електричеството, произведено от слънцето и вятъра, винаги е на разположение, тъй като излишъкът ще се съхранява от батериите и ще се предоставя през натоварените моменти, или дори през нощта и при липса на вятър.\n„Инсталираната система може да осигури максимално около мегават - от вятърния парк идват 800 киловата, от соларния – около 160. Това означава, че можем да осигурим нужното за острова електричество дори в най-натоварения туристически сезон през август.“, казва Георгос Каделис, Пирейски университет за приложни науки.\nНоваторски е не само подходът, но и вложените материали.\n„Тези батерии могат да работят без значение дали навън е много топло или много студено. На практика са универсални - лесно могат да се настроят в зависимост от това има или няма възобновяема енергия.“, казва инж. Марко Тодескини.\nИзграждането на системата е осигурило работа на хората от острова, а дългосрочните ползи от проекта не подлежат на съмнение.\nНа Тилос са изключително доволни – в натоварения сезон имат доволни клиенти, а извън него – здрави ел. уреди.\nЕвропейският съюз доказва на практика как добрата връзка между приоритетите на кохезионната политика и програмите за иновации дават резултат.\n„Уредът с който се отчита електричеството има една „умна“ особеност – предпазва системата и електрическите уреди в домакинствата и в другите сгради, в случай на токови удари.“, казва инж. Христос Прониос.\nТилос вече не само задоволява собствените си нужди, но планира да започне да изнася енергия.\n„Сега 80% от енергийните нужди на Тилос се осигуряват от възобновяеми източници. Мисля, че постигнахме тази цел.“, казва Мария Камма-Алифери, кмет на о.Тилос.\nА това е и голяма цел на целия Европейски съюз към желанието за по-чисто бъдеще. Местната власт се надява, че освен за туристическия сектор, енергийната сигурност ще има благотворно влияние върху развитието на острова и все повече хора ще го избират за свой постоянен дом.\nНадеждите на Гърция са, че Тилос ще бъде пилотния проект за енергийна независимост и още много други отдалечени острови ще последват този пример.\nВ Брюксел гледат на Тилос като успешна реализация на амбициите за намаляване на въглеродните емисии, защото тук целта – 55% по-малко вредни газове, в сравнение с 1990 г., вече е факт.


1941_08_31 Служение с Любов / С любов - 1941 г. - Петър Дънов -Библиотека\n1941_08_31 Служение с Любов / С любов\nСлужение с Любов\nПриродата, от която всички хора се интересуват, може да се уподоби на необятна книга, за едни – затворена, за други – отчасти отворена, или на грамаден склад, в който има безброй неща, привидно разхвърляни, в по-голям или по-малък безпорядък. Тук виждате големи камъни, там – по-малки. Защо са тези камъни, защо са разхвърляни, не знаете. Какво е целила природата, като ги е създавала, не знаете. За вас е важно, че вие можете да ги използвате за строеж на къщи, на огради и т.н. Другаде виждате треви, ниски и високи, до тях цветя, дървета, всички с определен стремеж нагоре, към слънцето. Между тревите, цветята и дърветата се явява спор, всяко растение иска да израсте по-високо, другите да не му отнемат нужната светлина. От големи спорове за светлината тревите са останали ниски и слаби. Големите дървета не са обръщали внимание на споровете и недоразуменията, но са расли нависоко, използвали са светлината и днес се радват на дълъг живот. Пак в природата срещате малки и по-големи мушици и насекоми, които по цели дни хвърчат от едно място на друго, блъскат се в хората, във всичко, каквото срещнат на пътя си. Къде отиват и се връщат, какво е предназначението им, не знаете. Жива е природата и дава живот на милиарди същества: риби, птици, млекопитаещи, хора – всичко живее и се радва на живота си. Като влезете между хората и тук виждате спор и недоразумения. Те се делят на бедни и на богати. Бедният няма къща, няма мебели, не е добре облечен. Като седне да яде, ще извади само една–две чинии, няма повече. Храната му е проста, оскъдна, едва задоволява глада си. След това отивате в къщата на някой богат. На вратата стои слуга, отваря я само за важни и знатни хора. Къщата му е добре мебелирана, със скъпи килими по пода. Яденето му е богато, пищно. Като се върнете у дома си, сравнявате живота на бедния и на богатия и се питате, защо Бог е създал света така, защо е допуснал тази неправда. Дали всичко това е наредено от Бога, въпрос е, но питам: Какъв свят бихте създали вие? Как бихте разпределили благата, които природата ви дава? Ето, всеки човек има един организъм – най-голямото богатство в света, нека си отговори, справедлив ли е към всички свои удове? Той дава на главата си най-голяма свобода. Главата се ползва и с най-големи привилегии. По-рано ѝ слагаха шапка, днес и от този товар я освободиха. Сега повечето хора, мъже и жени, ходят без шапки. Обаче дават ли такава свобода на краката си? Те носят обувки, които често пъти стягат и нараняват краката. Жените пък горят косите си с разни електрически машини, да ги къдрят. Това свобода ли е? Ще кажете, че правите това, за да бъдете по-красиви. Който иска къдрави коси, да отиде при негрите, да научи изкуството, по естествен начин да се къдри. Къдравите коси имат отношение към чувствата на човека. Хора, които имат къдрави коси, са крайно упорити. Намислят ли да направят нещо, никой не е в състояние да ги разубеди. Както косите им не се поддават на гребена, така и те не се поддават на чужди съвети. Не е лесно да се справи човек с къдравите си коси. Всеки косъм е самостоятелен. За да се възпита такъв човек, трябва да се възпитат всичките му косми, един по един. Това са 250,000 косми. Не е лесна тази работа.\nЧесто хората се оплакват, че не могат да се хармонизират, не могат да се разбират. Много естествено. Човек не може да сложи в хармония космите на главата си, та ще влезе в хармония с хората. Със себе си не можеш да се хармонизираш, че с хората ли ще живееш в хармония. Излезеш вън, духне те вятър и разбърка косите ти. Вземеш гребен да ги оправиш, но вятърът не иска да знае, пак ги разбърка. Той се бори не само с косите на хората, но и с дърветата, и с животните. Каквото срещне на пътя си, разтърсва го. Вземе тояга и започне да удря дърветата едно след друго, заставя ги да работят, да не стоят на едно място. Понякога и човек изпада в положението на вятъра: вдигне тояга и започва да удря, каквото му падне. Удари едно гърне, второ гърне и като се види заобиколен от счупени гърнета, започва да мисли какво е направил. Счупеното гърне го погледне, засмее се и като Епиктет му казва: „Господарю, ти губиш сега. Ако бях здраво, щях да ти върша работа. Сега, нищо друго не ти остава, освен да купиш ново гърне“.\nКато не разбират законите на живота и не познават себе си, хората се чудят откъде идват противоречията. Те не подозират, че сами ги създават. Причините за нещастията, страданията и противоречията на хората се крият в тях. Те имат слабости, недъзи, които ги отклоняват от правия път на мислене. Тази е причината, където хората имат различни идеи, различни разбирания. За пример, някой гледа на Бога като на същество, от което може само да изисква. Значи, Бог е длъжен само да дава и да помага, а човек е свободен от всякакво задължение към Него. Да мислиш така, това значи сам да си създадеш противоречия. Друг пък гледа на Любовта като на благо, което се отнася само до него. Той мисли, че като обича нещо, никой друг няма право да се ползва от него. Това разбиране на Любовта е създало робството. Ако обичаш някой човек, пазиш го само за себе си; ако обичаш някой предмет – дреха, обувки, книги, пазиш ги добре, да ти служат повече време. Не ги ли обичаш, ще ги захвърлиш настрана. Това не е Любов. Истинската Любов внася разширение в човешката душа. Щом обичаш някого, ще го оставиш свободен. Нека и другите хора се радват на този човек. Обичаш някоя дреха, някоя книга, остави и другите да се радват на тях.\nСветът се нуждае от хора с широки и благородни сърца, със светли умове и с възпитана воля. Само такива хора могат да любят Бога и да Му служат. На тях само може да се разчита, те могат да победят. Всички останали – българи, французи, германци, англичани, руснаци, ако не любят Бога, повече ще се заробят. Ако слънцето и звездите не вършат работата си, както трябва, и те ще объркат пътя си. Ако земята не върви по определения си път и тя ще се изгуби някъде. Целият свят ще се обърка, само Бог ще действа разумно и ще създаде нова вселена, нов свят, нов космос. Всичко е в Бога и всичко от Него произлиза. – Кой ще победи сега? – Бог ще победи. Победата е в ръцете на добрите, разумните, възвишените същества, които вървят в Божия път и изпълняват законите Му. Едно време ангелите и боговете се биха, но понеже се отклониха от правия път, сгрешиха и останаха на земята. И до днес още те живеят на земята и мъчат хората. Те са лошите ангели. Добрите ангели останаха на небето, откъдето помагат на страдащите и слаби души на земята. Ето защо, ако следвате пътя на ангелите, вървете в пътя на добрите, които всеки момент ви се притичват в помощ и ви учат как да прилагате доброто и Любовта в живота си.\nДошло е вече времето за пресяване на хората. Който служи на Бога е и готов да направи жертва за Неговата Любов, Правда, Милосърдие, Добродетел, добро го чака. Който не е готов за никаква жертва, смърт го чака. Ще умре и няма кой да го погребе. Божието благословение не може да се излива върху него. Човек е дошъл на земята да се учи, а не да благува. Царството Божие не е дошло още между хората. Земята е опитно училище, работилница, в която огън гори, чукове се вдигат и слагат; дъски се стържат с рендета, метали се топят и т.н. След всичко това хората очакват ред и порядък на земята. Преди да дойде този порядък, те ще минат през безпорядъка на света. Всяко нещо, което излиза от работилницата, трябва да бъде добре направено. Докато е на земята, човек трябва да работи, за да извае нещо хубаво от себе си, че като влезе в духовния свят, да го приемат направо, да не го връщат назад. Можете ли да пуснете една кална, нечиста жаба в чистия извор? Попадне ли в извора, тя ще го размъти и вие не можете да пиете от неговата вода. За да се ползвате и вие и окръжаващите от чистия извор, трябва да извадите жабата навън. Духовният свят е подобен на чистия извор. Който влиза в него, трябва да бъде чист. Не е ли чист, ще го изхвърлят навън, както изхвърлят жабата от чистия извор.\nИ тъй, докато сте на земята, работете съзнателно и с Любов, да се справите със съдбата, която се налага днес на света. Работете, докато Божието благословение е над вас. Отнеме ли се Божието благословение, нищо няма да стане нито от вас, нито от вашите близки. Ще кажете, че при дадените условия не може да не се гневите, да не се сърдите едни на други. Гневете се, но с Любов; сърдете се, но с Любов; карайте се, но с Любов. Каквото правите, с Любов го правете. Казано е в Писанието, че и Бог се гневи, но с Любов. Където е Любовта, там всичко е добро и намясто. Щом Любовта ви напусне, веднага идват мъчението, съмнението, лъжата, злото и т.н. Докато Адам и Ева слушаха Бога и Му се подчиняваха, те живееха като деца. Щом Ева си позволи да яде от забраненото дърво, веднага дойде лъжата. Непослушанието създаде първата драма. Значи Ева е родоначалница на драмата. Когато и Адам яде от забранения плод, Бог заповяда да ги изпъдят от рая. С излизането им от рая се създаде трагедията. Като влязоха в света, Ева роди два сина: Каин – земеделец и Авел – овчар. Един ден двамата братя решиха да принесат жертва на Господа, всеки от най-хубавия си плод. Каин принесе в жертва най-хубавите си плодове, Авел – едно от най-угоените си агнета. Бог благоволи към Авел и прие жертвата му, а от Каин не прие. Това смути духа на Каин и той реши да убие брат си. Каин си мислеше: „Ако Бог прие жертвата на Авел – агне, колко повече ще приеме моята. Вместо агне, аз ще пожертвам брата си – цял човек“. Обаче не излезе, както мислеше. Не само че жертвата му не се прие, но той чу гласа на Бога, Който го питаше: „Каин, къде е брат ти?“ – „Не съм стражар, Господи, да ходя по следите му.“ Каин направи престъпление – уби брат си, а след това излъга, че не знае къде е. Той чу пак Божия глас: „Кръвта на брат ти вика след тебе“. Каин се уплаши, да не го убие някой за стореното престъпление, но Бог му каза, че който се осмели да го убие, ще бъде седмократно наказан. „Ти ще живееш и ще носиш белега на престъплението, докато се разкаеш.“\nПазете се от грешките на хората. Ползвайте се от чуждите грешки, но не се занимавайте с тях. Не мислете, че можете да изправите грешките на хората. Всеки сам може да изправи грешките си. Да се занимават с чуждите грешки, това значи да се свързвате с дявола, т.е. със злото в света. В един манастир имало един игумен, който живеел разкошно, харчел манастирските пари без да дава сметка за какво ги употребява. Случило се, че внезапно умрял и оставил сметките си неуредени. Новият игумен, който го заместил, започнал да разглежда сметките на стария игумен и се видял в чудо, не могъл да се оправи. От страх да не попадне под отговорност, той започнал да се моли, да се яви по някакъв начин старият игумен, да оправи обърканите си сметки. Най-после молбата му била чута. Старият игумен дошъл от онзи свят, оправил сметките си и си заминал, но оставил след себе си такава нечистота, такъв смрад, че манастирът станал необитаем. В скоро време манастирът съвършено запустял.\nКазвам: Не се свързвайте със злото и с дявола в света. Който греши, той сам ще оправи грешките си. Ще кажете, че от Любов към работата си вие се бъркате в чуждите грешки, да внесете ред и порядък в света. Сам човек това не може да направи. Задача на всеки човек е да изправи своите грешки и своя живот. Ако не спазва това правило, човек се свързва с дявола, който го заплашва, и по неволя човек започва да му служи. Същевременно той обещава големи придобивки и блага на човека, с което го примамва към себе си. Когато хората се оплакват от неуспехи и страдания и търсят причината за това, казвам: Хората не успяват в живота си, защото служат на дявола с любов, а на Бога – от страх. За да се освободят от страданията, те трябва да изменят начина на живота си: да служат на Бога с Любов, а с дявола да не стават съдружници. Станете ли съдружници с него, ще ви сполетят най-големите страдания, нещастия и болести. Дяволът е майстор да разрушава, а не да гради. Той е майстор да внася заблуждения в хората. Затова, именно, той живее в тъмнина и увлича хората в тъмнина. Искате ли да се освободите от него, потърсете светлината на живота. Щом излезе на светло и слънце го огрее, дяволът бяга. Страшно е, когато реката се отбие от своя път. Страшно е, когато Любовта напусне човешката душа. Страшно е, когато Бог напусне човека. Страшно е, когато човек се откаже от Бога. Където отсъства Любовта, там нещастието и страданието присъстват.\nСега хората ще проповядват, че работите трябва да се уреждат с Любов. Право е това твърдение, но който има да взима големи суми, сам не постъпва с Любов. Ако някой има да му дава, по десет пъти ще праща хора да му ги върнат. Ако доброволно не му ги върне, насила ще го заставят. Това са услуги, които не са правени с Любов. Затова, именно, казвам: Каквото правите, да е с Любов. Някой сложи в капан парче кашкавал или сланина, да залъже мишката, да влезе вътре. Като влезе вътре, мишката става жертва на котката. Рибарят пък направи мрежа и я хвърля няколко пъти във водата, да улови риба. Колкото е по-тежка мрежата му, толкова по-доволен е той – повече риба е уловил. Така и дяволът постъпва с човека. Първо го привлече към себе си, докато го хване. След това го слага на скара, опече го, извади, каквото му е нужно, а непотребното изхвърля навън. Помнете: всяка постъпка, която не се основава на Любовта, не е права, не е Божествена. – Какво направиха евреите с Христос? – Разпнаха Го. – От Любов ли Го разпнаха? – От ревност. За да запазят учението на Моисей, те разпнаха Христос и казваха: „Бог е говорил на Моисей, но на този не е говорил“. Откъде знаеха те, че Бог е говорил на Моисей, а на Христос не е говорил? Като защитаваха Моисей, те очакваха да получат Божието благословение. Ако искате да получите Божието благословение, вървете в правия път. Изкривите ли пътя си, губи се благословението.\nДнес всички хора търсят правия път. Много проповедници им го сочат, но, въпреки това, малцина вървят по него. Дълъг и мъчен е този път, затова някои обикалят, искат да избягат страданията. Колкото и да обикалят, както и да го избягват, в края на краищата всички ще минат по него. За да се намалят страданията на хората, Бог праща пророци и проповедници на земята, които да им покажат кратък и прав път. Затова е казано в Писанието, че Бог не съизволява в смъртта на грешника. Наистина, без Учители, пророци и проповедници, страданията на хората щяха да бъдат по-големи. Ако слънцето не грееше, мрак щеше да скове земята и никакви растения нямаше да съществуват. – Какъв щеше да бъде животът при това положение? – Какъвто е животът на ескимосите. Могат ли ескимосите да бъдат вегетарианци? Вегетарианството може да се прилага само при добри условия, а не при лоши. Добрият живот е възможен при добрите хора. Какъв ще бъде животът при лошите хора? Ако господарят на някой слуга е лош и го бие по няколко пъти на ден, може ли слугата да бъде усмихнат? Може ли болният да бъде радостен и засмян? Ще кажете, че болестите и страданията идват от Бога. Ако това е вярно, какво ще кажете за стиха, в който се говори за Бога, че не съизволява в смъртта на грешника? Мнозина отричат съществуването на Бога, но ние твърдим, че единственото реално същество е Бог. Кой създаде света тогава? Кой създаде знанието? Кой дава благата в живота? Ако човек е единственият реален фактор в света, защо не го изправи? Клинът разцепва дървото, но той не създаде самото дърво. При това клинът сам не влиза, трябва да дойде някой отвън да го набие. Човек е клинът, с помощта на който светът може да се оправи. Но трябва да дойде някой отвън, да забие клина в дървото. Бог слиза между хората, забива ги като клин в дърветата и оправя света. Следователно Бог съществува, както и слънцето съществува, но за вярващите, т.е. на онези, които имат очи да виждат изгряването на слънцето. За невярващите, за лошите хора, за онези, които не виждат, слънцето залязва. В това отношение лошите хора гасят свещта, но не знаят как да я палят. Добрите хора палят свещта, но не знаят да палят и да гасят свещи. Те са и добри, и лоши. Да палиш свещ е по-добре, отколкото да гасиш. Запалиш ли веднъж свещта, не я гаси, остави я свободно да гори. Човек е запалена свещ, която никой не трябва да гаси преждевременно. Сегашните свещи се запалват и изгарят. Бъдещите свещи ще горят вечно. Важно е да се запали веднъж свещта. Запали ли се, вечно ще гори. И днес има свещи, които горят и не изгарят. Това са човешките мисли и чувства. Мисъл, чувство и постъпка, които се запалват, горят и не изгасват, са реални.\nХристос казва: „Ако ме любите, ще опазите моя закон. Нова заповед ви давам: Да имате Любов помежду си“. С други думи казано: Служете на Бога с Любов. Нека Любовта бъде подбудителна причина в мислите, в чувствата и в постъпките ви. Само така ще познаете Бога, защото където е Любовта, там е Бог. Само по този начин ще дойдете в съгласие помежду си. Остане ли едни други да се убеждавате, нищо не се постига. Нито се убеждавайте, нито отричайте нещата.\nЕдин от важните въпроси на съвременните хора е кой ще победи в сегашната война. Казах и пак ще повторя: Бог ще победи. – Защо? – Защото воюва с Любов. Ние сме против всички войни, които стават без Любов. Ние сме за живота, който се изявява чрез Любовта. Блажен е онзи, който живее и страда с Любов. Нещастен е онзи, който живее, мъчи се и страда без Любов. Щом прилагате Любовта, свободни сте да правите, каквото искате: ще пиете, но чиста, кристална вода; ще ядете, но чиста, доброкачествена храна. Може ли някой да превърне водата във вино, той има право да пие от него. Обаче на никого не се позволява да пие вино или ракия от чужди кръчмари. И тъй, искате ли да се разберете като братя, като синове на един Баща, приемете Любовта да действува между вас. – Как се постига това? – Като станеш проводник на доброто. Защо да не сте от страната на Господа? Всеки, който се е определил от страната на Господа, живял е с доволство, с радост, с Любов. Той е бил далеч от отрицателните прояви на живота. Желая ви да бъдете господари на всичко, което правите, и навсякъде да прилагате Любовта. Всяка мисъл, всяко чувство и всяка постъпка да бъдат проникнати от Любовта.\nСлужете с Любов!\nБеседа от Учителя, държана на 31 август 1941 г., 5 ч. сутрин, София, Изгрев.\nОтговорено 3 Октомври, 2013\n“Молитва на Царството”\nЩе прочета 13. глава от Евангелието на Матея до 36. стих.\nЦялата природа мяза на една затворена книга, дето всичко е разхвърляно. По пътя има камъчета, които се търкалят. Защо се търкалят, не ги знаем. Има малки и големи и по някой път е неудобно за ходенето. Малки цветя пораснали, дето не трябва. Малки мушици, които се разхождат, между тях има един вътрешен спор. Растения има, които все спорят. Тревите са останали малки от голям спор, от кавги, които са имали, че не могли да израстат. Няма по-големи кавгаджии от тревите. Най-големите кавгаджии са те. Затуй дребни останали. Големите дървета, които израснали, на тях не им останало време да се сърдят, израснали са нагоре.\nСега хората седят на земята. Влезете в някоя къща хубаво направена, на два етажа, на три етажа, добре мебелирана, има баня отлична, кухня отлична, гардероб за дрехите, килими. Идеш на друго място бедни. Едва ли има няколко паници. Питаш защо Господ на този нищо не дал, а на онзи дал много. Защо Господ направил малки червеи и ги турил в клозета, богатия турил в къща. Ако вие бихте направили света, как щяхте да го направите? Толкоз вие като сте добри и справедливи, защо не дадете почивка на вашите крака, както давате на главата си, защо ги измъчвате с вашите обуща? Защо измъчвате слабините си от корсети, стягате ги? Защо не давате свобода? Защо стягате краката си с тесни чорапи? После защо измъчвате косите си с горещи железа? Печете ги, пък за ядене не стават. Не са риби да ги печете. Казвате: “Да бъдем красиви.” Ако идете при негрите, косите им са накъдрени. Там идете, научете изкуството, те са родени с къдрави коси. Значи всички онези, които имат инстинктите на черните, косите им са къдрави. Няма по-упорити хора от тия с къдравите коси. С един човек с къдрави коси не може да дойдеш до едно споразумение. Погледни косите на един човек. Ако се подчиняват на гребен, щом не се подчиняват на гребен, не се възпитават, а всеки косъм казва: “Аз ще правя, каквото аз искам.” С този човек не можеш да се разбереш. Щръкнат косите, не се споразумяват. Всеки косъм трябва да го убеждаваш, че трябва да бъде благоразумен. То са двеста и петдесет хиляди косми. Ако речеш всеки да убеждаваш, докато дойдат всичките в хармония горе на главата, колко време ти трябва?\nПо някой път казвате: “Защо хората не са в хармония с нас?” Питам, защо косите не са в хармония с нас, а трябва по пет-шест пъти да се чешите, объркват се? Излезеш отвън, вятърът казва: “Какво си се стегнал по тази мода?” Вземе, че обърка косите, казва: “И така може да ходиш.” Казваш: “Не може така да ходя. Хората ще кажат, че умът ми е разбъркан.” Объркани коси, объркан ум. Хората искат гладки да са косите. Вятърът казва: “Аз днес не съм разположен.” Вятърът по някой път е сърдит. Като излезе из дома, разсърди се, вземе тоягата и започне да налага това дърво, онова дърво. Каква: “Какво седите, без да се движите. Я сега на работа.” Върне се назад.\nПо някой път вие се разгневите в себе си, заинатявате се: “Това ще направя аз, онова ще направя.” Какво може да направи човек в света? Заканиш се на едно гърне. Какво ще му направиш? Блъснеш го в земята, счупиш го. Гърнето казва, както Епиктета: “Аз можах да ти бъда полезен на тебе, сега, като ме счупи, в какво ще държиш вода?”\nТа казвам, сега в най-големите културни хора съществуват противоречия. Идете някъде, ще намерите, че навсякъде имат понятие за Бога. Какво нещо е Господ? Един вярва в едно, друг вярва в друго. Хиляди понятия има за любовта, най-голямото разнообразие. От закона на любовта дошло робството. Онези неща, които вие обичате, вие ги заробвате. Че вие обичате един кон, възсядате го. Вие обичате една ябълка, изяждате я. Вие обичате едно дърво хубаво, сухо, изгаряте го да ви стопли. Обичате една дреха, обличате я. Не обичате една дреха, захвърляте я. Обичате я, пазите я молците да не я изядат. Щом не я обичате, нито мислите, оставяте я да я изядат молците. Аз един ден се учудих. Някога са ми подарили такива кожени обуща, гарнирани с плат, много хубав. Турил съм ги на тавана и с години стоят там. Вълната изядена, кожата стои там, но вълната молците я изяли.\nОставете сега. Не правете такива работи. Който спи, да си спи. Вие всички не слушате. С този морал, който имате сега, с него в рая не можете да влезете. Съжалявам, толкоз години съм проповядвал, не мислете, че харесвам, както постъпвате. Най-после и аз съм намислил нещо. Едно от двете, и аз ще направя нещо с вас. Гледам, тук се сърдят като деца. На Господа ли сте дошли да служите, или на мене. Ако сте националисти, живейте за българския народ. Ако сте православни, живейте за православието. Аз искам да служа на Господа. Друг освен Господа в света не съществува. Другите работи са фикции. Българският народ един ден ще изчезне, няма да го има. Англичани, французи, руси, германци всички ще изчезнат, и земята ще изчезне един ден, и слънцето ще изчезне, и него няма да го има. Всичките планети и звезди ще изчезнат, а Бог ще остане и ще създаде друга вселена. Че не ме искат в България, не искам да зная. Че не съм дошъл за българите. Да не мислите, че имам голямо мнение за българите. За мене, който люби Бога, той е важен. Който не люби, не важи.\nИдат сега и ме питат кой ще победи. Никой няма да победи. Тия хора не са най-умните. Ангелите се биха едно време и се разделиха на добри и лоши, които паднаха тук, и сега ни мъчат. Всеки ден ни мъчат лошите ангели. Всичките лоши мисли, кавги са от тях. Те съгрешиха едно време и вие сега, като идете по техния път, ще се разделите и ще бъдете едни добри, други лоши.\nТук имаше един приятел. Казах му да си нагласи цигулката. Една сестра има, свири на органа, не може да се разберат. Ако аз съм органист, няма да свиря. Сега трябва да ги утешавам, трябва да ги примирявам. Няма какво да ги примирявам. Аз съм решил най-после да се оттегля и да живея за Господа. Ще ви оставя и вие да живеете, както разбирате, по български. Толкоз години тук какво не се е говорило.\nТа казвам, ако има някой да дойде да слуша, да дойде. Ако не, аз отивам напред и няма да търся никого от вас. Помнете това. Нищо повече. Наясно да сме вие ще бъдете свободни и аз ще съм свободен. Че утре вие ще умрете. Къде ще идете? Кой ще ви погребва? Погребение ли ще търсите? Ако вие не може да имате благоволението на Бога, вашата работа е изгубена. Ако някой ще дойде на вас да ви проповядва друго учение, аз съжалявам. Ако не можете да направите жертва за Божията любов, аз ви съжалявам. Ако вие не можете да направите жертва за Божията правда, аз ви съжалявам. Ако не можете да направите жертва за Божието милосърдие, аз ви съжалявам. Ако не можете да направите жертва за Божията добродетел, с какво ще се похвалите? От четиридесет-петдесет години вече тук слушам раздори. Сега аз ще се вглъбя в себе си, имам много по-важна работа. За онези деца ще им се даде работа в света. Тук всички се събират и имат едни вътрешни спорове.\nНе е Царството Божие на земята. Земята е едно училище на опит. Земята е работилница, чукове играят, огън гори, топят се нещата, каляват се. Работа има, херендета има, цепят се дървата, какво ли не правят. Вие искате в тази работилница да има ред и порядък. Никога няма да има. Там ще има безпорядък. Неща, които излизат от работилницата, ще бъдат добре обработени. Земята ще остане, каквато е. Вие, като се обработите, като влезете в невидимия свят, ще бъдете изработени. И тази работилница е хубава. Хубаво сега. Като влезе една кална жаба в извора, какво допринася на извора? Ще размъти извора, че хората не могат да пият, а тя ще се курдиса в извора. Калната жаба, като влезе в пръстената вода, ще остави своите извержения, своите нечистотии и ти ще идеш да пиеш вода от извора. Какво трябва да направиш? Извади жабата навън и кажи: “Тебе мястото ти не е тук.”\nСъдба ще настане в света. Знаете ли, че и на българите може да дойдат гръмотевици, както над Лондон. Не мислете, че е изключена възможността. Знаете ли, че ако се оттегли Божието благословение от българите, какво ще стане? Нищо няма да остане от българите. Мислите ли, че сега е дошло време да се гневят хората. Аз да ви кажа. Ако вие не вложите любовта и с нея да побеждавате, вие нищо няма да постигнете. Носете гнева, той е потребен, но го обуздавайте. С любовта носете скържавостта, но я подчинете на любовта. Всичко, каквото имате, не искам да го изхвърлите, каквото и да е. Но всички тия положителни и отрицателни качества, които имате, са потребни.\nКазвате, човек да се не сърди. Все трябва да се поразсърди, хубаво е. Писанието казва, че и Господ се сърди. Така както пишат, казват: “Разгневи се Господ.” Господ е яростен. Аз не тълкувам какъв е Господ. Господ е такъв, какъвто е. Откъде дойде гневът? Откъде дойде мъчението? Откъде дойде вярата, надеждата, любовта, милосърдието, кротостта, въздържанието? Убийството откъде дойде? Кой ги научи? Господ създаде всичко хубаво, че откъде изпъкна злото в света, кажете ми. Когато имате две деца и едното хване братчето си за главата, че му разтърси главата, кой го научи? Майката. Майката едно време разтърсваше главата на другите. То действа по навик.\nКазвам, драмата се образува в рая. Ако ме питат кой образува драмата, ще кажа, че Ева образува драмата, тя яде от забраненото дърво и създаде една драма. Като създаде драмата, изпъдиха ги навън. Щом излязоха извън рая, създадоха трагедията. Тя, като излезе из рая, роди два сина Каин и Авел. И единият брат, който беше овчар, Авел, един ден закла едно агне пред брата си и го понесе в жертва. Казва: “Господ прие дима.” Господ, като го погледнал, приел дима. Господ искал да помирише дима на Авела, да види, че го забелязал и казва: “Не направи хубаво, че закла това агне. Аз не се нуждая от него.” Брат му, като видя, че Господ искал да помири дима, рече си: “Чакай аз да заколя брата си.” Взе едно дърво и претрепа брата си. Като го претрепа, от кръвта на брата му димът излезе към Бога. Бог, като помириса миризмата, каза: “Къде е брат ти?” Казва: “Не съм стражар на брата си.” Първата лъжа. Кой го научи да лъже? Казва: “Кръвта на брата ти вика, миризмата на брата ти вика към мене. Защо го уби?” “Убих го, защото помислих, че той като ти закла агне и ти благоволи към него, аз като ти пренеса в жертва брата си на тебе, ти пак ще благоволиш. Пък ти си недоволен от мене. Сега който ме срещне мене, мене ще претрепа. Аз като видях брата си, че закла агне, аз него претрепах. Сега всеки мене ще претрепе.” Хубаво. Какъв е законът? Казва: “Тебе няма да претрепат. Който те претрепа, седем пъти ще бъде наказанието по-голямо. Ти ще носиш белега на един престъпник, който не си разбрал законите на Господа, Бога твоего, до деня, в който ти се разкаеш.\nТа казвам, дяволът дошъл тук и се шири в цялото братство, от четиридесет и пет години се шири. Толкоз скандали са ставали в събранието, все от него става и всички сте негови слуги. Всичките скандали, които ще вдигнете и тук, в салона, и на планината, навсякъде, са все на дявола. Още шепотничество има и какво ли не, какви ли не работи, помии. Срамота е. Тези работи са на дявола. Което е вярно, вярно е. Което е хубаво, е хубаво. Един брат имаше тук, ходеше и по Витоша разправя той Учителят има десет милиона, турил ги в европейските банки. И поезия пишеше. Искаше да стане кандидат за Нобеловата премия. Казвам, аз ги подарявам десетте милиона на този брат да ги вземе. Толкоз пари не ми трябват. Че нека фактът да е верен, да не е лъжа. Ако имам десет милиона, имам. Но ще лъжа. Ако нямам десет милиона, що ще казвам, че имам. Пък аз имам не десет милиона, имам повече. Не съм събрал всичките пари по банките. Един ден ще ги събера, ще ги взема. Всичкото богатство в света е мое, взели са го и някои не плащат. Колкото пъти съм пращал своите слуги, набият ги, никой нищо не плаща.\nНяма да бъдете дребнави хора. Не искам нито един от вас да бъде слуга на дявола. Може да бъдете слуга, позволявам ви, ако можете да му служите от любов. Но без любов абсолютно ви забранявам да служите на дявола. От любов позволявам да му служите. Нямам нищо против. Но без любов абсолютно ви забранявам. Понеже то е най-голямото нещастие, което може да те постигне в света да служиш на дявола без любов. Пък вие на дявола служите с любов, на Бога служите без любов. То е моето схващане за религиозните хора. От страх всички служат на Бога, а на дявола служите от любов. Веднага обърнете правилото. Вие от любов на дявола служите, каквото ви каже, служите. Аз бих ви изнесъл смешни работи, но какво вие ще се ползвате? Да ги изнеса, само ще ви оцапам. Да изнеса погрешките на някой брат, значи да ви оцапам. Че вие ще се заразите с тях. Аз съм привеждал онзи пример.\nЕдин палав игумен, който използвал благата на манастира, оставил сметките объркани, като умрял. Новият игумен, който дошъл, не могъл да уреди сметките. Започнал той да се моли първият да дойде, да се яви и да му помогне да уреди тия сметки, защото другояче ще обвинят новия игумен, че той направил престъпление. Най-после изискал го. Изпрати първият игумен от оня свят да уреди сметките. Като стъпил, уредил сметките, но оттам насетне манастирът опустял. Като дошъл от ада първият игумен, тогава миризма донесъл, че никой вече не стъпил в манастира.\nДа не викаме дявола, той разваля всички работи. Аз, дявола като съм го срещал, съм намазвал краката с гюлова вода. После съм мазал гърба с мед, обличал съм го с копринени дрехи, турил съм цилиндър на главата. Казвам му: слушай, ще изпоплашиш моите хора. Ако те видят, ще имат лошо мнение заради тебе. Аз искам да имат по-добро, ти не си толкоз лош, но си малко смахнат, много горделив си, мислиш, че си като Бога, а ти си загазил. Ти, без да си направил нещо в света, казваш, че този свят и ти може да го направиш. Майстор си. Може да развалиш хората. Може да те цапат като някой бивол. Ще те тури в локвата, ще те убеди, че ти си грешник, че ти си нищожно същество, така създадено от Бога. Ще те направи инвалид. Може да те изпоплаши. Може да те ослепи, може да те накара да си счупиш краката, гръбначния стълб. Всичките болести са негов майсторлък. Ревматизмът е майсторлък на дявола. Боли те гръбначният стълб майсторлък е на дявола. Отслабнали очите ти майсторлък е на дявола. Отслабнали ушите ти майсторлък е на дявола. Не живееш с жена си майсторлък е на дявола. Жената не живее с мъжа майсторлък е на дявола. Шепотник си майсторлък е на дявола. Ходи да прави, каквото не трябва, - майсторлък е на дявола. Всеки ден вие изнасяте търговските табели на дявола, изнасяте неговите продукти навсякъде.\nАз се чудя на хората, като дойдат и лъжат. Казва някой, че видял в Божествения свят. Нищо не е видял. Толкоз ясновидци са идвали да ми кажат, че видели Господа. Един го е видял в шопски дрехи. Казват той не е шоп. Друг го видял в калугерска мантия. Такава не носи. То са ваши заблуждения. Господ е най-красивото, най-благородното същество, най-възвишеното същество. Не му туряйте форма. Никой никога не е видял Господа. За да го видите, ще турите известни препятствия, ще му турите някоя черна дреха. Мойсей, като седя четиридесет деня на планината, като слезе, от лицето му излизаше светлина. Еврейският народ не можеше да го гледа, той си тури няколко була, да може да го гледа.\nЗнайте, то е лошо нещо, когато Господ напусне един човек, то е страшно. Когато някоя река се отбие в някоя градина, тя запустява. Когато любовта напусне един дом, домът се скапва. Оттам, отдето Бог се оттегля в света, всичко изчезва. Отдето Бог изчезва, всичко е нещастие.\nСега философията каква е? Представете си, че аз съм един силен човек. Едно изяснение ще дам. Има сто души да ми дават, но не си плащат. Пращам един слуга не плащат. Пращам други не плащат. Взема тоягата, пък когото срещна, започна да ги налагам. На едного счупя крак, на друг изкълча ръка пак не плащат. Какво се ползвам, като ги набия? Мене не ми е приятно, така като ви говоря. Аз не бих желал така да ви говоря.\nКазвам, не бъдете толкоз глупави да служите на дявола. Съжалявам да служите на дявола, и то без любов. И с любов ако му служите и очаквате нещо от него, вие се лъжете. Досега не съм видял дяволът да е направил някому някое добро. Привидно добро съм видял. Той ще направи един капан, ще тури кашкавал вътре, една мишка ще бъде хваната и я даде на котката, ще я изяде. Дяволът направи една мрежа, ще хванат една риба, ще я опекат. Ще я продаде. Като те хване дяволът, ще те пече вече на пиростия, ще извади всичко от тебе, което си придобил. Каквото не струва, ще го остави и ще ти каже: “Иди в света пак да работиш.”\nСега какво ви казва дяволът? Прекали го, не е така. Казва не е така, вие сте благородни хора, като вас няма втори на земята. Той ви хвали, надува ви. То като тебе втори няма на земята. Ти като кажеш нещо, всичко ще стане. От години тук казват, че този е светия, онзи е светия. Няма никакви светии тук. Светът е пълен със свещици. Като оная свещ за четири-пет часа свети, ще изгори свещта, свърши се със светийството. Светиите изобщо живеят за благото на всичките хора.\nДа допуснем сега, че някой дойде и донесе кошница с ябълки. Казва: “Аз имам особено мнение за вас, че ви давам подарък.” Допуснете, че аз имам кошницата, но имам друго мнение. Тия плодове не ги създадох, те са чужди, искам да ви подкупя с чуждото. Казвам: “Аз ви обичам.” Има някой, който ви обича, но не съм аз. Аз съм последен. Онзи, който създал плодовете, то е Бог. Той е, който те обича. Аз, който ида, казвам: “Аз ви обичам.” Ако разбирам, че съм пратен, аз ще ви обичам, както той ви обича. Това е право. Ако казвам, че аз ви обичам, не говоря истината. Казвам: “Аз ви обичам, че дадох тия плодове.” Защо ще говорите така? Ако тия плодове ви кажат, че те ви обичат, те се жертват за вас, но вие какво пожертвахте? Вие само сте иждивили една сила, извървели сте двеста-триста крачки или сто километра сте изходили и дойдохте до мене. Ако аз съм дошъл до вас и съм изходил сто километра, какво съм допринесъл?\nКазвам, всяка една постъпка в света, която не е придружена с Божията любов, няма смисъл. Всичките тия неща в края на краищата носят лоши последици. От ревност евреите не разпънаха ли Христа? Казваха: “Да пазим учението на Мойсея. На Мойсей Господ говорил, но на този не е говорил.” Отде знаеха, че Господ е говорил на Мойсея.\nТа казвам, понеже търсите Божието благоволение, търсете го по правия път. И без да ви проповядвам, вие пак ще научите този път. Само че този път е толкоз дълъг, толкоз страдания ще имате, че пак ще научите същото. Учителите ще пращат в света, за да се намаляват страданията на хората. “Бог не благоволява със смъртта на грешника.” Пращат учители, проповедници, пророци, за да се намалят страданията на хората. Ако те не дойдат, страданията ще се увеличат. Ако слънцето не грееше, ако царуваше онзи студ, знаете колко мъчно щеше да бъде. Благодарение на слънцето и без много гориво минават един сносен живот. Ако този студ беше толкоз голям, че никакви растения не можеха да растат, как щяхме да живеем? Тогава на ескимосите може ли да им проповядвате вегетарианска храна. Какви домати, какви ябълки, какви круши растат там? Ескимосите ядат тюлени, риби, месо на мечки. Казвам, при лошите условия ние не можем да проповядваме вегетарианство. При добрите условия, дето има растения, може хората да бъдат вегетарианци. Добър живот ще имате при добрите хора, но при лошите хора какъв живот ще имате? При лошите хора не може да живеете добре. Ако ти си слуга при един господар, който те бие по няколко пъти на ден, може ли да бъдеш усмихнат? Не може. Ще бъде лицето ти тъжно. Постоянно тревогите на твоя господар ще бъдат на гърба ти. Тия болести, от които ние страдаме, какво са те? Те не са от Бога пратени. Дяволът счита хората причина за неговото падане и казва: “Вие станахте причина за моите нещастия. Ще ви измъча. Вие ми създадохте толкоз неприятности, че аз ще си отмъстя на вас.\nЩе дойде някой да каже, че ни дявол има, ни Господ има. Господ има. Единствената реалност, то е той. Няма никакъв друг живот, животът е на земята. Каквото ядеш и пиеш, като умреш, всичко се свършва. Ни свобода има, нищо няма. Има Господ в света. Че туй учение съществува, откъде дойде? Ако ние сме единствените същества, които съществуват, как ние, единствените умни същества, да не сме в състояние да оправим света. Ако беше така, аз трябва да оправя света. Щом не мога да го оправя, значи фактите са други. Един клин може да разцепи едно дърво, но този клин не създава дървото. Този клин сам не влиза. Аз ще го набивам. Той служи като средство за разцепване на дърветата.\nКазвам, две неща са ви потребни. Когато искате да направите някоя пакост някому, направете я с любов. Намислили сте да му ударите сто тояги. Разгневили сте се. Ударете му две, три, но с любов. Като вдигнеш, ще засилиш тоягата и като доближиш, леко ще докоснеш с тоягата, малко да го заболи, както майката удря детето. И втората тояга с любов ще ударите. Ние, съвременните хора, нямаме срам и страх от Бога. Ние грешим и Бог ни вижда. Казва: “Какво правиш? То не е хубаво.” Нас ни страх от хората, нас ни страх от Бога. Като се боиш, направил си нещо, ще идеш да поправиш погрешката си. Кажеш една дума, не е съгласна, поправи я. Дойде ти една мисъл, не е хубаво, изгони я. И мислите идват. Вие не може да се освободите. Защото и духовният свят е пълен с мисли лоши и добри. Има добър грях и лош грях. Има добри мисли и лоши мисли. Добрите мисли помагат. Лошите не помагат. Та казвам, лошите мисли ще ги пращате, те стават за присадки. Добри мисли присаждайте върху лошите. Може да посадите и една добра мисъл върху една лоша, пък може и обратното може да присадите една лоша мисъл върху добра. Туй е в света.\nКазвам, ние не сме свободни. Всеки във вас може да присади една лоша мисъл, да внесе подозрение. Казва: “Какво си тръгнал, няма нищо друго, животът е тук, на земята.” Хубаво. Той как познал, че животът е тук, на земята? Ще поставим на опит. Има ли нещо в реалността? Другояче разглеждам въпроса. Казва: “Нищо няма тук.” Прав ли е този възглед? Казвам, ако е прав твоят възглед, тук няма вода, кажи да излезе вода. Той казва, и вода не излиза. Казвам, аз ще кажа, да видя дали моят възглед е прав. Като кажа да излезе вода, и излиза. Онзи, който каже, че излезе вода, той е на правата страна. Който каже да израсне дърво, и израства, той е на правата страна. Който казва, и нищо не израства, той е на кривата страна.\nКазваш, Господ съществува. За онези, които вярват, слънцето изгрява. Слънцето изгрява за вярващите, не за невярващите. Казвате Господ създал света. Като кажат другите, че Господ не създал света, и така става. Слънцето залязва. Затуй залязва слънцето. И те са силни. Лошите хора изгасват свещта и не знаят как да я запалят. Добрите хора знаят да ги запалват, не знаят как да ги изгасват. Онези, които гасят свещите, са лошите хора. Онези, които ги палят, са добрите хора. Някои има, които палят и изгасват. Казват: “Ние сме добри и лоши.” И то не е лошо\nКазвам, кое е по-хубаво да палим свещи или да ги изгасяме? Да палиш, е по-хубаво. Като запалиш, Божественият закон е: не гаси. Туй, което си запалил, не гаси. Нека гори, остави го. Човек е запалена свещ. Няма да го изгасиш, да изгори. Защо ще го изгасиш? Казва: “Не ни трябва.” За утре вечер ще имаме свещи, които горят и изгарят. За бъдеще ще имаме свещи, които не изгарят. В старо време, като запалиш една свещ, хиляди години не изгаря. Има свещи, които горят и не изгарят.\nКазвам, запалете една мисъл, която да не изгаря. Някой път дойде любовно чувство и след четири-пет-шест месеца няма го. То не е реално. Чувство, което угасва, то не е реално. Чувства, които не угасват, те са реални. Мисли, които не угасват, те са реални. Постъпки, които не угасват, те са реални. Изменя се твоето състояние, то е друг въпрос.\nСега аз не съм за онази философия, да ви изнасям и да ви уча какво нещо е едно лошо ухание. Аз съм даже за уханието на розата в света. Не е лошо човек да бъде наръсен с розово масло. Не съм против да имаш уханието на здравеца или каквото и да е ухание. То е реално. Може да се намажеш. После не съм против белосването. Може да си намажеш лицето с белило и с червило. И против туй не съм. Има два вида червило. Аз съм за онова червило чрез храната, не отвън. Може да туриш червило, каквото искаш. Може да туриш белило, каквото искаш. Може да туриш, каквато искаш краска. Съзнание трябва. Може да си направиш лицето, каквото и да е, но какво допринася на лицето. Хубави мускули може да си създадеш. Красотата зависи от човешките мисли, от човешките чувства и от човешките постъпки. Дотолкоз, колкото са красиви мислите, чувствата и постъпките, дотолкова хората стават красиви. Щом изгубят хората своята красива мисъл, щом изгубят своето красиво чувство и своята красива постъпка, хората погрозняват.\nСега ще ви кажа: служете на Бога с любов. Христос казва: “Ако ме любите, ще опазите моя закон.” Нова заповед ви давам: да имате любов в себе си, във вашата мисъл, не отвън. Всичките ви мисли трябва да се подбуждат от любов. Всичките ви чувства трябва да се подбуждат от любов. Любовта да бъде подбудителната причина. Там е Бог. Именно тъй ние ще дойдем в съгласие. Другояче е безпредметно, тогава ще оставим всеки човек да носи последствията. Няма какво да съдим никого. Един е на противоположно на моето мнение. Няма да му кажа нищо. Спорят се двама. Казвам, няма нищо. Аз съм опитвал туй, опитвал съм и другото. Ще оставим напълно всички да опитат своите възгледи и всеки да носи последствията, няма кого да убеждаваме. Казвам и на вас: опитайте, по този начин аз за в бъдеще няма да се спирам. Ще оставя всеки да понесе последствията. Няма да бъда никакъв ходатай. Всеки да носи последствията. Който е праведен, да бъде праведен. Който е грешен, да бъде грешен. Който обича Бога, да го обича. Всеки да живее, както разбира.\nСега питат някои кой ще победи. В какво има да победи? Какво ще ви донесе една победа? Една победа на англичаните и България ще бъде раздробена. Една победа на Германия и България ще бъде велика. Тъй седи въпросът политически. Тогава сърбите ще искат да победят англичаните, българите ще искат да победят германците. Питам сега, Господ създал ли е хората, да се измъчват едни други? Тази война от Бога ли е? По любов ли се бият? Ако се бият с любов, нямам нищо против войната. Аз съм против една война, която е без любов. Аз съм против всеки живот, който е без любов. Ако живееш и страдаш по любов, облажавам те. Ако живееш добре по любов, облажавам те. Ако живееш без любов и се мъчиш, съжалявам. Ти имаш желание да ядеш и пиеш винце. Казваш грешно е. Яж и благодари, пий вода и благодари. Пий десет и двадесет пъти на ден пий вода. Казваш винце, ракийца. Като искате да пиете вино или ракия, тогава научете да си правите вино, както Христос направи. Вие имате няколко кюпчета, напълнете ги с вода, обърнете водата на вино и пийте. На всеки, който така сам може да си направи виното, позволявам да пие. Но от кръчмарските бъчви не пийте. От кюповете, напълнени с вода и после обърнати на вино, пийте. Когато Христос обърна водата на вино, казват на младоженеца: “Защо си оставил хубавото вино за най-после?”\nАко любовта не дойде тук, как ще се разберем? Чудни сте. Ако има някой, който може да направи това, аз може да направя това. Ако аз застана днес, знаеш какво ще стане? Всеки може да прави пакост. Станеш проводник на злото, разрушил си. Защо ще станеш проводник на злото? Стани проводник на доброто, и Господ да дойде да живее заради него. Защо да не си на страната на Господа? Какво ви дал дяволът досега? Защо ходите да го слушате? Какво ще внесе във вас? Недоволството е от него. Вие сте недоволен, че някой ви обидил. Че как ви е обидил? Единственият, който обижда, той е дяволът. Дяволът създал обидата. Той отрича това, което Господ е направил, и казва това, което Господ е направил, не е любов. То е лъжа. Според него любовта е лъжа, пък неговите лъжи са истини. Христос казва - когато лъже, от своето си лъже, понеже е баща на лъжата.\nСлужете с любов. Всеки от вас може да го направи. Впрегнете мислите си с любов. Впрегнете чувствата си с любов. Впрегнете и постъпките си с любов. На всичко, което вършите в себе си, да сте господари и да го правите по любов. Тогава ще видите онзи прогрес, който ще имате. Всичката спънка седи в това, че ние не мислим с любов.\n31 август 1941 г., неделя, 5 часа


Конгресът на БСП с първи удар срещу Нинова - News.bg\nКонгресът на БСП с първи удар срещу лидера Корнелия Нинова. Още в началото на заседанието Ваня Добрева поиска промяна в устава за начина на избор на председател на червената партия.\n"Конгресът извърши политическа грешка", коментира социалистката, визирайки предишното заседание на най-висшия партиен форум, който даде власт на членовете на БСП да избират лидера, а не конгресът, както досега.\nДобрева иска връщане на стария начин. "Концентрира се цялата власт в ръцете на лидера", по думите ѝ.\nДобрева все пак призна, че Корнелия Нинова не се е възползвала от тази власт.\nС приетата от миналото заседание промяна, партията се превръщала във вождиска и отваряла поле за реваншизъм. Добрева настоява Конгресът да избира лидерът.\nПредложението на Ваня Добрева не събра нужното мнозинство. Само 149 я подкрепиха.\nДруг член на Конгреса поиска да остави промяната членската маса да избира лидера. Чавдар Георгиев също поиска промени в устава. Конгресът като най-висш форум трябвало да избира своя председател.\nХората чакат от БСП, убедена е Нинова\nНека да кажем на народа си - ние не сме деструктивна сила, нека да се обединим, зове соцлидерът\nГеорги Гергов също настоя за промяна в БСП.\n"Колкото по-скоро има промяна, толкова по-хубаво", коментира Георги Гергов преди началото на конгреса на БСП. Гергов беше категоричен, че въобще промяна трябва да има в партията. По думите му промените не само в устава.\nГергов посочи още, че за него този конгрес е бил излишен и че тези теми можеха да се обсъдят на Национален съвет на БСП. "Във всичко е състояние БСП, тъй като е стара партия".\nГергов атакува скритите милионери и "хермафродити" в БСП\nГергов стои категорично зад коалицията с ГЕРБ\n"Ние загубихме основно изборите, БСП беше на върха и това трябва да се отчете на този конгрес, ако имаме сили, ако имаме убеденост, че трябва да направим този отчет. Не може едни големи избори да загубим, 11 други избора да загубим, точно така е. От 2 милиона гласа да слезем с 950 хил. е загуба. Не използвахме момента с президентските избори, ракетоносителят не се употреби, ние хвърлихме много пара в свирката, много приказки, а накрая резултатът го няма, БСП е аут от властта. Аз съм го казал много пъти - трябва да има промяна, а не смяна. БСП да декларира, че ще има промяна, че ще се допитваме до хората, че ще променяме партията и че ще стане социална България", категоричен бе Гергов.\nНа въпрос как гледа на отвореното писмо на Стефан Данаилов, в което се изразява подкрепа за лидера Корнелия Нинова , Гергов отговори: "Нормално, това е Стефан Данаилов".\nТой се съгласи принципно с определението, че Стефан Данаилов е бутон, който Корнелия Нинова активира, когато се чувства несигурна. "Е не е ли така? Аз мисля, че е така. Значи има проблем. Значи някой се притеснява".\nна 01.11.2017 в 21:39:18 #6\nА вие, драги читатели на Нюз, кого предпочитате? Предателите от ГЕРБ, предателите от БСП, предателите от патриотите или друг вид предатели? За съжаление само това е избора на българина.\nна 29.10.2017 в 12:31:21 #5\nКой дава право на др.К.Нинова да говори от името на 1мил.българи.Да не би освен председател на БСП,да изпълнява ролята на г-жа Мая Манолова,но едва ли ще се справи! Не понятно,звучи от словото и тази злоба,егоизъм,към нейните критици.Точно това и други белези в нейното поведение,а от там за БСП,струва ми се не се споделя от поголяма част от избирателите на БСП. Това се казва недостик или липса на политическа култура и общуване с противника. С поведението си и лозунгите,тя катализира и сплотява още повече гласоподавателите на Герб.Нали целта на едни избори е да привлечеш инакомислещите към своя страна,като покажеш,че твойте идеи са по добри.Не стигат вече само критики,като призиви и лозунги.Имат си мозъчен тръст,времето за бунтове и революции са за държави без общества! С преврат ли? Не бива по никакъв начин да се намества президенската институция.Тя е за всички българи,не за определена партия!\nна 29.10.2017 в 05:43:59 #4\n"Във всичко е състояние БСП, тъй като е стара партия.... " Какво ли е искал да напише автора на тази статия?... Дали да не се върне в училище да поучи малко Български?...\nна 28.10.2017 в 18:05:29 #3\ndddd - Никой не може да оправи БСП ибо не може да се оправ4 нещо генерално сбъркано. А виж каката може да бъде оправена понеже е секси\nна 28.10.2017 в 12:09:02 #2\nАко БСП се коалира с ГЕРБ-Мафията, то живота ни от Ад ще стане (рай)\nна 28.10.2017 в 11:13:37 #1\nСамо Георги Гергов може да оправи БСП. Все пак е бил свинар.\nНачало / У нас / Политика / Конгресът на БСП с първи удар срещу Нинова


Дали астероидът Апофис ще сложи край на човечеството? – Сетланс\nДали астероидът Апофис ще сложи край на човечеството?\nPosted by Radoslav Siderov on 10/09/2011\nДали астероидът Апофис ще сложи край на планетата Земя?\nУчените сигнализират, че той се движи заплашително бързо в космическото пространство. Неговата големина (диаметър 300 – 400 м) е доста по-голяма от тази на Тунгуския метеорит (с диаметър 80 метра). Изследователите са се заели със задачата да разработят методи, с които биха могли да предотвратят една евентуална катастрофа.\nНезависимо, че учените изследват планетите с телескопи още преди 1610 година, а Галилео Галилей публикува първите си астрологически наблюдения, обобщени в „Sidereus Nuncius”.\nНо падането на астероиди започна сериозно да вълнува учените от съвсем скоро. До края на XVIII падащите метеорити са били приемани за оптическа измама. Днес изследователите знаят, че ежемесечно покрай Земята прелитат астероиди с големина от 10 до 100 метра в диаметър и със скорост от около 20 километра в секунда. През последните три години по чудо Земята беше спасена от сблъсък с небесни тела.\nНо днес заплаха е не само реална, а е и изключително сериозна. След пададето на астероид с диаметър 10 – 15 км е настанал ледниковият период, при който са изчезнали динозаврите, заедно с 80 % от всички видове растения и животни. При падането на тази огромна маса, въздухът бил пренаситен с тонове водна пара, сажди, пепел и прах, които скрили слънчевата светлина месеци наред. Липсата на светлина и топлина предизвикали рязко захлаждане, което погубило много от живите същества по Земята.\nСпециалистите на НАСА са изучили едва 1% (158 броя астероиди) от всички, които представляват потенциална заплаха за нашата планета. Между 250 и 300 милиона долара са необходими всяка година, в продължение на цяло десетилетие, за да бъдат изучени различните астероиди и методите за предотвратяване на тяхното падане върху повърхността на Земята.\nУчени от университета Саутхемтън (Великобритания) са подготвили подробен списък на държавите, които са най-застрашени от евентуални щети при сблъсък с астероид. Програмата NEO impactor определила, че териториите, които биха пострадали в най-голяма степен, се намират в развитите държави. Класацията води Китай, Индонезия, Индия, Япония, САЩ, Филипините, Италия, Великобритания. В първата десетка влизат Бразилия и Нигерия. Най-големи материални щети ще бъдат нанесени в Китай, Канада, САЩ, Япония и Швеция.\nПредишна публикация Дали ще успее ?\nСледваща публикация Невероятни крушки-саксии


Кмет запечата мюфтийството в Хасково - ajans bg I BULGARCA\nКмет запечата мюфтийството в Хасково\nвторник, септември 17, 2013 |\nХасковското мюфтийство е запечатано по заповед на кмета Георги Иванов, а това спъва нормалната му работа. Този сигнал подадоха членове на мюсюлманската общност в града. Освен самия офис, били запечатани и няколко търговски обекта, собственост на мюфтийството, съобщава ''Хасково.нет''.\nМюфтията на Хасково Басри Емин Ефенди е в София и не вдига телефона си, но по информация на хора от близката Ески Джамия, печатите са били сложени поне преди 3 седмици.\nСъс забрана за достъп са 4 търговски обекта, плюс офиса на религиозната институция.\nОснованието за запечатването на обектите е посочено на лепенките - член 223 ал.1 т. 7 от закона за устройство на територията. За да се въведат в експлоатация по новото предназначение, трябва разрешение от главния архитект.\nОт пресслужбата на община Хасково изразиха учудване от информацията, че мюфтийството е запечатано. При тях заповедта била само за 4-те търговски обекта.\nОбластният лидер на ДПС и депутат от Хасково Мехмед Атаман не беше запознат в подробности с проблема. В телефонен разговор той каза, че е поискал среща с кмета Георги Иванов за изясняване на различията. Областният управител Кадир Исов пък учтиво заяви, че казусът не засяга държавната администрация. „Гледаме да сме в добри отношения с кмета, той сигурно е прав за себе си, а ние за нас" обобщиха умерения тон от самото мюфтийство.


Ти помниш ли мЮрето и машините? И изборите в пълен мрак — Breaking.bg\nНачало ВОДЕЩИ НОВИНИ Ти помниш ли мЮрето и машините? И изборите в пълен мрак\nУстройства за гласуване никнат като гъби в цяла София\nСедмица преди изборите 2 в 1 настана пълна каша с любимите на „умните, красивите и знаещите“ машини за гласуване. В събота изплуваха едни 228 нелегални устройства за гласуване, набутани в склада с лицензираните устройства за вота.\nДокарани с полицейски ескорт от Гърция. ЦИК пита за тях ДАНС, фирмата вносител „Сиела Норма“ под сурдинка каза, че били на производителя „Смартматик“, а днес смени плочата. Собственика на фирмата Тодоров обяви, че машините били ТЕХНИ и щели да си правят каквото искат с тях. Даже депозираха жалби до Административния съд-София-град и Софийска градска прокуратура, че ЦИК кара ДАНС и МВР да ги проверяват.\nНещо като: Моля другарко, бият ме. Според две протежета на президентския съветник и получател на подаръчни комплекти в ресторанти Пламен Узунов в МВР главният секретар Тодоров и шефа на полицията Станев всичко с тези машини е точно, те били за Албания и Грузия. Няма страшно. Правят ни на идиоти. Защо машините от Гърция трябва да се карат първо в България, вместо директно в Албания ? Избори в Тирана не се задават в близко бъдеще, както и в слънчева Грузия, където местните избори минаха преди месец. Но да не се отклоняваме.\nТа значи ТЕХНИТЕ устройства нямали нищо общо с нашите избори. След разкритията за нелегалните машини почна един рев-Бойкикев, Манолова, Кокорчо, Мирчев-Тялото. Изказа се и видимо изнервеният Румен Радев. Нали всичко е наред, що се нервите, бе хора ? Нали ЦИК е ваша, изборната администрация също, правителството и то. И президента е ваш.\nИ тъкмо всички разгромиха словесно лошите от ГЕРБ, че искали да уплашат хората с машините…..тази вечер цъфнаха още 150 устройства. В някакъв склад, някъде в София. Бе тия машини взеха да никнат като гъби, бе. Ако се появяват с такава скорост, до 14 ноември столицата ще се задръсти с машини за гласуване. Направо да те е страх да погледнеш под кревата, току-виж и там изкочила машина на „Сиела“.\nОтдавна не бях гледал такава комедия. Щеше да е смешно, ако не беше опасно.\nОт сцената липсва главното действащо лице. Направо крещи с отсъствието си иначе многословният вицепремиер и вътрешен министър Бойко Рашков-Дамаджаната. Който на всичко отгоре е натоварен с организацията на изборите.\nДамаджаната е майстор на клеветите и кьорфишеците-човекоядци, подслушвания, магистрали. Но сега се е покрил и има защо. Защото трябва да му бъдат зададени много въпроси, които към момента нямат отговори.\nНяма и журналисти или има ама почтените им запушват устата,които да питат следните неща:\n1. Защо МВР охранява ТЕХНИТЕ машини на частна фирма ?\n2. Има ли договор за охрана на частните пратки на „Сиела“ ?\n3. Ако има кой го е подписал ? Рашков или главният секретар ?\n4. Ако няма, защо МВР е ползвано за охрана на частни пратки на частни фирми и за опазване на тяхно имущество, складирано на различни места в София. И то безплатно ?\n5.Охранява ли МВР и последната пратка на частната фирма „Сиела“ със 150 машини, които били „за части“ ?\n6. Защо ЦИК, като администрация организатор на изборите, научава последна за никнещите като гъби нелегални машини ?\n7. Защо „Сиела“ информира прокуратурата, че е вкарала отнякъде си нови 150 устройства за гласуване за „резервни части“, а не ЦИК ?\n8. Какво общо има прокуратурата с организацията на изборите ?\n9. Какво има в запечатаните камиони и палети с нелегалните машини ? МВР и ДАНС знаят ли ?\n10. Ако в тези камиони освен устройствата има и наркотици или оръжие ? Докарани под полицейска охрана ?\n11. Защо почтената фирма „Сиела“ толкова яростно брани нелегалните машини, пуска жалби до институциите да не бъдат пипани, нали всичко е наред ? Какво ще им попречи една проверка на МВР и ДАНС ?\nНа тези въпроси не отговарят нито „братството на почтените“, нито харвардските измамници, нито Радев и лакеят му Бойко Рашков. И няма да отговарят.\nЗащото те са превърнали ЦИК в едно „мюре“, което да отговаря проформа за изборите, а зад кулисите частна фирма и хора на Стефан Янев и Асен Василев подреждат изборния пъзел. Ако перефразираме поета-терорист Вапцаров:\nТи помниш ли мЮрето и машините и изборите в пълен мрак ?\nСамо в Breaking.bg : Лъжата за „ювелирната акция“ на МВР от днес – издирваният Салиф е заловен и набит от овчар, не от барети\nБанда рекетьори сгащени в Бургас\nОбвиниха Кристиян и шефовете му за престъпления срещу Републиката


Винаги съм обичала да пиша - или прекрасна ли е София? - Под Моста\nВинаги съм обичала да пиша. Напоследък не съм го правила. Явно не е имало какво да ме вдъхнови.Днес обаче направих сензационно за мен откритие. Разбрах,че тъгата ме прави поетична личност. “Приятелят” ми ме заряза.\nНямам работа, чакам да замина за Америка, но нямам представа кога или къде. Студентска му работа. Бях започнала да се депресирам. Не, не говоря за рязане на вени и търсене на внимание, а за чувство на пълен нихилизъм и безизходица.\nЕдна година не съм живяла в София и някак си неприязънта на българите към щастието ми и усмихнатите хора ми дойде в повече. Бях известно време в Добрич, после в Португалия. Казах си – какво е това, което ме накара да се влюбя в Лисабон?\nПълната свобода на избор, възможността да срещнеш всякакви нови хора, да научиш нещичко, лутайки се из столичните улички, просто разхождайки се из централната част на града. И се вдъхнових. Реших – излизам и почвам да бродя. Може да помогне, нали? Вървях..\nЗаболяха ме краката. Няма да ви лъжа. 15 километра не са шега работа. Изведнъж ми просветна – хората са родени да бъдат сами.\nНие сме една вълшебна смес от плът, мисли и копнежи, но колкото и да обичаш, накрая умираш сам. Без значение кого си обичал или колко си бил обичан, ти си себе си. И нищо повече. Разликата е, че имаме мигове на истинско усещане – раздели, любов, мъка, радост – няма значение, всичко е ценно.\nИ това носи свобода. Колкото и да сме сами, никога не бива да сме самотни. Дори собствената ни компания си заслужава. Да се научиш да живееш със себе си.\nКакто и да е. Звъннах на един колега, исках да обновя малко замиращия си социален живот. Той сподели, че също скучаел и решил да спортува. Хубаво за него!\nАз пък реших да продължа разходката. И стигнах до “Витошка”. Тук именно историята започва. Издирваше се пейка, на която да поседна и да напиша с малко дързост така наречената от мен “Кратка статия за столичния чар”.\nНямах химикал, уви. Поисках от една жена, която седеше на съседната пейка и записваше нещо… важно предполагам.\n“Не, нямам друга.”, беше отговора на моето любезно “Извинете, имате ли втора писалка?”. Седнах си кротко и опитах да накарам умиращия си химикал да пусне малко мастило. Не се получи. Тогава жената се обърна към мен и каза “Вземете.” Отказах. Предвид факта, че 2 минути по-рано дръпна чантата си към себе си, като единствено отроче, когато я приближих и запитах за услуга… някак си не успях да приема. Хората сме страхливци. Може би има причина. Обири, изнасилвания, убийства, но… понякога имаш нужда от допир с друго човешко същество… случвало ми се е да попитам някого за часа, а той да ме подмине, сякаш съм сериен убиец.\nДопускаме до себе си всякаква измет, спим с нея, храним я,ходим на кино с нея, а нямаме време и желание да помогнем на някоя старица да качи тежките торби в автобуса.\nНещо сякаш… не е наред.\nСтрах. Подозрение. Насадени от какво и кого ли не.\nНамерих книжарница и си купих химикал. 50 стотинки, идеално казвам аз. И така в какво се състои чара на един град? Видях баба, седнала на каменни стълби, която хрупа солети, видях 2 момчета щуро да препускат с колелата си, а също и очарователен бар с табела, гласяща “Come on in, your ex is not here” или “Влез, бившият ти не е тук”.\nАко не е лампата на Аладин, то в какво се помещава ‘духът’ на града? Това, от което имате нужда, е да се разходите по централните алеи и ще разберете, ще се докоснете до магията.\nОсновното и най-важно условие са хората.\nВъзрастни, млади, местни, чужденци, бедни,богати.\nПъстротата на всеки един минувач. Красотата им.\nПарфюми, аромати, миризми. Думи, маниери, походки. Музика, дочуваща се от слушалки, заведения и автобуси. Разговори, които се водят. Понякога весели, понякога сантиментални. Начинът, по който хората вървят, гледат те и отминават. Движенията им.\nУсмивките. Самотата в погледите … или копнежа.\nВлюбих се. За пръв път от толкова години обикнах София. Отново я обикнах, но както никога досега. За времето, в което не съм живяла тук, смея да твърдя, че много неща са се променили.\nИма я, разбира се, романтиката на стария град,но е изумително развитието, постигнато за толкова кратко време. Нуждата от живот.\nНеповторимият хъс за приключения.\nСофия ми напомни на Лондон днес. С всички нови магазинчета – от италиански сладоледи до ресторанти с японска кухня и приказни, и модерни някак си антикварни книжарници, усвоили духа и гордостта на народа.\nАла има хора, които все още не забелязват – замислени, затворени, мъртвешки сиви, без мечти, без идеи, без бъдеще. Имаме нужда от всички вас. Събудете се! Разнообразието е навсякъде. Само трябва да се протегнете.\nПриемете себе си. Приемете всички останали. Не искам да виждам повече хора облечени в черно. Оставете се цветовете да ви обгърнат.\nБъдете щастливи. Мисълта ми е… за всички, които не знаят къде се намира нашата прекрасна, скромна и китна България- не ни подценявайте.Обаянието ни е неизчерпаемо.И ще ви остави без дъх.\nЗащото колкото и малка да е една страна – красотата й е уникална, безкомпромисна и безценна.\nАвтор: Ani Jolene Gerginova\nСнимки: sofiology.com, teenews.eu, bg.wikipedia.org\nОтново в цвят – бомбардировките над София Копривщица превзема София с … гайди Идва най-хубавото време от годината – A to JazZ 2017 Отново в цвят – архитектурни паметници на България\n8:57 pm април 8, 2014\nъъъ кво искА да кажеш с туй ся?\n9:35 pm април 8, 2014\nА какво трябва да каже според тебе?\n1:54 am април 9, 2014\nДокато си препускаехме ний двамата с колелетата, гледаме – една баба хрупа солети от 50 стотинки и едно девойче се чуди как да каже на бивщия си, че всичко си е ебало мамат. На следващия светофар завихме – забравихме за девойчето, а и не честно казано, не ни и ебе – време й е да порастне.\nТвоят Другар от Стомана\n4:51 pm април 9, 2014\nИ тогава ви удари стар съветски ЗИЛ и ви почупи кокаляците и велосипедите?\n4:14 pm май 11, 2017\nЕдин младеж попитал Хемингуей как да стане добър писател.\n– Трябва да остарееш. Много си млад още за хубаво писане.


LG Travel USB Charger MCS-02ER - захранване с USB изход за LG устройства (bulk), на ТОП Цена — Sim.bg\nLG Travel USB Charger MCS-02ER - захранване с USB изход за LG устройства (bulk)\nLG Travel USB Charger ... - 15.50лв\nКод за поръчка: 16595\nКратко описание: LG Travel USB Charger MCS-02ER - захранване с USB изход за LG устройства (bulk)\n• Модел: Travel chargerMCS-02ER\n• Input: 100-240V / 0.2A\n• Output: 5V / 850mAh\n• Съвместимост: LG мобилни телефони с Micro USB\nТова е качествен продукт с продуктов номер 16595 произведен от фирма Sim. Марката Sim се е доказала с времето като изключително качествена и креативна. Може да откриете LG Travel USB Charger MCS-02ER - захранване с USB изход за LG устройства (bulk) листнат в категория Универсални аксесоари за мобилни телефони, на цена 19.00лв. На онлайн магазина ни в този раздел Аксесоари за телефони, Универсални аксесоари за мобилни телефони ще откриете разнообразие от продукти на цени за всеки вкус, започващи от 2.00лв до 729.00лв. Голяма част от продуктите - Универсални аксесоари за мобилни телефони са специално изработени за конкретния мобилен телефон или таблет.\nПродукта LG Travel USB Charger MCS-02ER - захранване с USB изход за LG устройства (bulk) е добавен в сайта на 11 Май 2015\nLG Travel USB Charger MCS-02ER - захранване с USB изход за LG устройства (bulk)-18%